**Inovativni proizvod (Vankomicin RTU) – kreativna *vs* reaktivna   
vibracija istraživanja**

Dr. sc. Aleksandar Danilovski

*Chief Scientific Officer (CSO), Senior Vice President, Global Research and Development and Global Regulatory Affairs, Xellia Pharmaceuticals, Copenhagen, Denmark*

E-mail: aleksandar.danilovski@xellia.com

Američka agencija za hranu i lijekove (FDA) odobrila je 15. veljače 2019. godine inovativni farmaceutski pripravak Vankomicin RTU namijenjen liječenju opasnih bolničkih infekcija (engl. *“Premixed Vancomycin Injection in a Ready-To-Use (RTU) Infusion Bag”*). Riječ je o novom i patentiranom (odobrena su već dva američka patenta) antibiotičkom farmaceutskom pripravku u kojem je ostvarena stabilnost otopine vankomicina na sobnoj temperature od čak 16 mjeseci, a koji je u potpunosti otkriven u našem zagrebačkom centru izvrsnosti za istraživanje i razvoj.

Riješena su dva vrlo velika znanstvena i praktična izazova koje su više desetljeća bezuspješno pokušavali riješiti brojni svjetski istraživači: stabilnost vankomicina na sobnoj temperaturi, kao i njegovu stabilnost u vrlo velikom razrjeđenju infuzijske otopine kroz punih 16 mjeseci (trenutno dostupni farmaceutski pripravci vankomicina su dostupni isključivo u obliku praškastih injekcija i stabilni su na sobnoj temperaturi najviše 12 do 24 sata). Koliko je to važno najbolje ilustrira i činjenica da je FDA proizvodu dodijelio QIDP status (engl. *“Qualified Infectious Disease Product”*) što dobivaju isključivo novi proizvodi za koje se očekuje da će značajno unaprijediti liječenje ozbiljnih infekcija, odnosno proizvodi koji nude rješenja trenutno najvećih medicinskih potreba u kritičnom području anti-infektivnih terapija.

Iako su napisane knjige i snimljeni filmovi o mnogobrojnim istraživačkim pothvatima, svako istraživanje je, općenito govoreći, jedinstveni kreativni proces, pri čemu vrijedi samo jedno jedino pravilo – “pravilo koje kaže da nema pravila”. No, postoje i zajedničke poveznice različitih istraživanja, a one u pravilu nisu kognitivne naravi. Tako je primjerice važno istaći kako je na početku naše priče prije puno godina, pri još prilično zamagljenoj ideji vankomicinskog projekta, energija istraživačkog tima bila na vrlo visokoj vibraciji kreacije (nikako reakcije) protkana neuništivim optimizmom i uvjerenjem u uspješno rješenje velikog medicinskog izazova.   
Tada smo vjerovali, te zato danas i vidimo….